**Informatīvais ziņojums**

### “Par 2019. gada 21. marta Eiropadomes 27 Eiropas Savienības dalībvalstu (50. panta) formāta sanāksmē un 2019. gada 21. - 22. marta Eiropadomē izskatāmajiem jautājumiem”

Šā gada 21.-22. martā notiks Eiropadome, kuras darba kārtībā ir četri jautājumu bloki: nodarbinātība, izaugsme un konkurētspēja; klimata pārmaiņas; ārējās attiecības (gatavošanās ES – Ķīnas samitam); citi jautājumi (dezinformācija). Pirms Eiropadomes paredzēta ES 27 dalībvalstu (50. panta) formāta sanāksme par Apvienotās Karalistes (AK) izstāšanos no Eiropas Savienības.

ES 27 DALĪBVALSTU (50. PANTA) FORMĀTA SANĀKSME

21. marta ES 27 valstu formātā tiks izvērtēta aktuālā situācija saistībā ar Apvienotās Karalistes (AK) izstāšanos no ES. 12. martā AK parlamenta Pārstāvju palāta jau otro reizi noraidīja breksita vienošanos – Izstāšanās līgumu, bet 13.martā noraidīja domu par izstāšanos no ES bez vienošanās. 14. martā AK parlamentā notiek balsojums par izstāšanās datuma pagarināšanas lūgumu. Ja AK puse lūgs izstāšanās datuma pagarinājumu, 21. martā Eiropadomē ES 27 valstu un valdību vadītājiem būs jāvienojas par ES piekrišanu pagarinājumam un tā nosacījumiem. Ja līdz 29.martam netiek panākta vienošanās par Izstāšanās līgumu vai izstāšanās datuma pagarinājumu, tad AK automātiski kļūst par trešo valsti sākot ar 30.martu.

Latvijas nostāja. Vienmēr esam uzsvēruši, ka AK izstāšanās no ES jābūt sakārtotai (ar Izstāšanās līgumu). Ja AK lūdz breksita datuma pagarinājumu, Latvija gatava to atbalstīt, vienlaikus ir nepieciešams skaidrs AK puses pamatojums, kāpēc un uz cik ilgu laiku pagarinājums tiek prasīts, kā arī tiek ievērotas ES līgumu saistības.

EIROPADOME

*Nodarbinātība, izaugsme un konkurētspēja*

Eiropadomē paredzēta visaptveroša diskusija par Vienoto tirgu, tā digitalizāciju, kā arī rūpniecības un tirdzniecības politikas izaicinājumus. Eiropadomē tiks akcentēts darbs, lai Vienotais tirgus pielāgotos digitālajam laikmetam datu un pakalpojumu ekonomikas apstākļos. Tāpat sagaidāms, ka tiks uzsvērta nepieciešamība veicināt konkurētspējīga Vienotā tirgus pozīcijas pasaulē, īpaši aktuālo starptautisko izaicinājumu kontekstā. Tāpat Eiropadomē plānots apstiprināt 2019. gada Eiropas semestra prioritātes un Rekomendācijas *euro* zonas ekonomikas politikai.

Latvijas nostāja. ES Vienotā tirgus un tā dimensiju integrācija ir viena no Latvijas konsekventi uzsvērtajām prioritātēm ES. Latvijai ir būtiski novērst šķēršļus brīvai darbaspēka, pakalpojumu, preču un kapitāla kustībai, lai veicinātu sociālekonomisko dzīves līmeņa izlīdzināšanos ES dalībvalstīs. Uzskatām, ka EK rūpīgi jāseko, lai jaunie un diskusijās esošie priekšlikumi nav pretrunā ar Vienotā tirgus principiem un mērķiem. Latvija aicina EK izstrādāt visaptverošu ES rūpniecības politikas stratēģiju.

Papildus Latvija uzskata, ka jāturpina aktīvs darbs pie digitalizācijas veicināšanas un jaunu tehnoloģiju attīstīšanas.

Latvija kopumā atbalsta Eiropas Semestra ietvaros Komisijas publicēto 2019. gada Izaugsmes ziņojumu, prioritāros darbības virzienus, kā arī Rekomendācijas *euro* zonas ekonomikas politikai. Ņemot vērā 2018. gada valsts nodokļu reformu, Latvija piesardzīgi raugās uz Rekomendācijās *euro* zonai minēto turpmāku nodokļu noteikumu harmonizēšanu ES līmenī, piemēram, priekšlikumu par kopīgu konsolidēto uzņēmumu ienākumu nodokļa bāzi (CCCTB), un to saderību ar dalībvalstu suverēno kompetenci tiešo nodokļu jomā.

*Klimata pārmaiņas*

Eiropadomē paredzēts atkārtoti atbalstīt ES apņemšanos īstenot Parīzes klimata nolīguma saistības. Tiks diskutēts par Klimata pārmaiņu starpvaldību padomes īpašo ziņojumu par globālās sasilšanas 1,5°C robežās ietekmi. Paredzams, ka Eiropadome atbalstīs nepieciešamību izstrādāt ES ilgtermiņa oglekļa mazietilpīgas attīstības stratēģiju. Atbilstoši Parīzes nolīgumam šo ES stratēģiju jāiesniedz ANO Vispārējās konvencijas par klimata pārmaiņām Sekretariātā. Eiropadome arī aicinās dalībvalstis turpināt darbu pie nacionālo stratēģiju izstrādes.

Latvijas nostāja. Atbalstām apņemšanos īstenot Parīzes nolīguma saistības, izstrādājot ES ilgtermiņa klimata stratēģiju, kā arī iekļaujot klimata jautājumu kā vienu no prioritātēm ES Stratēģiskajā programmā 2019.-2024.gadam. ES ilgtermiņa klimata mērķu sasniegšana prasīs būtiskas izmaiņas vairākos sektoros. Uzskatām, ka ES klimata stratēģijai ir jāveicina visu ES reģionu attīstība un konkurētspēja, un jānodrošina izmaksu efektīvāko risinājumu ieviešana, ņemot vērā ES reģionālās atšķirības.

*Ārējās attiecības*

Ārējo attiecību sadaļā sagaidāma visaptveroša diskusija par gatavošanos 21. Eiropas Savienības – Ķīnas samitam, kas notiks 9. aprīlī Briselē. Pirms Eiropadomes samita sagatavošanu 18. martā pārrunās arī ES Ārlietu padomē.

Latvijas nostāja. Uzsveram nepieciešamību strādāt pie konkrētiem samita rezultātiem, ceram, ka pusēm izdosies vienoties par kopīgu paziņojumu. Piekrītam, ka nepieciešams saturīgs paziņojums, kurā būtu atspoguļots panāktais progress ES būtiskajos politisko vērtību un ekonomisko principu jautājumos. Jāstrādā, lai tiktu panākts atbalsts uz noteikumiem balstītai daudzpusējās tirdzniecības sistēmai. Esam ieinteresēti savienojamības veicināšanā starp Eiropu un Āziju.

*Cīņa pret dezinformāciju*

Eiropadome aicinās rīkoties, lai ES un nacionālā līmenī nodrošinātu drošas un brīvas vēlēšanas. Eiropadome aicinās turpināt koordinētu un visaptverošu pieeju cīņai pret dezinformāciju, uzsverot gan ārējo, gan iekšējo šī izaicinājuma dimensiju.

Latvijas nostāja. Latvija atbalsta, ka uz dezinformācijas radītajiem izaicinājumiem jāreaģē ar visaptverošu pieeju, iekļaujot gan ārējo, gan iekšējo dimensiju. Piekrītam, ka dezinformācijas jautājums ir īpaši aktuāls pirms Eiropas Parlamenta vēlēšanām.

Vienlaikus aicinām apzināties problēmas ilgtermiņa raksturu un nepieciešamību Eiropadomēs atgriezties pie šī jautājuma regulāri. Šobrīd būtiski koncentrēties uz ES dokumentos, īpaši Rīcības plāna cīņā pret dezinformāciju, ietverto rekomendāciju ieviešanu. Uzsveram, ka drošu un brīvu vēlēšanu svarīgs elements ir caurskatāma un atbildīga tiešsaistes un sociālo platformu darbība.

|  |  |
| --- | --- |
| Iesniedzējs: ārlietu ministra vietā – finanšu ministrs | J.Reirs |
| Vīza: valsts sekretārs | A.Pelšs |

Reinis Brusbārdis, 67016406

Reinis.Brusbardis@mfa.gov.lv